Skapiškis

Skapiškis – miestelis Kupiškio rajono savivaldybėje, 15 km į šiaurės rytus nuo Kupiškio, netoli Panevėžio–Daugpilio geležinkelio. Ribojasi su Dailiūnais,REGIA žemėlapis, Nuoroda tikrinta 2022-04-23 kurie „Kupiškėnų enciklopedijoje“ įvardijami kaip pietvakarinė Skapiškio miestelio dalis.Jurga Banionienė Dailiūnai. Kaimas prie blaivybės paminklo, Kupiškėnų mintys, 2018-05-17 (pagal „Kupiškėnų enciklopediją”). Nuoroda tikrinta 2022-04-24. Seniūnijos ir seniūnaitijos centras. Stovi Skapiškio šv. Hiacinto (Jackaus) bažnyčia (nuo 1819 m.), veikia Kupiškio Povilo Matulionio progimnazijos Skapiškio skyrius, biblioteka, paštas (LT-40049), ambulatorija.


 Etimologija 

Miestelio pavadinimas kilo nuo asmenvardžio Skãpas. Miestelis vardą gavo nuo buvusio Mituvos dvaro valdytojų Skopų (Skapų) pavardės (dvarininkinis vietovardis).

 Geografija 

Vakaruose telkšo Skapiškio ežeras, už 5 km į šiaurės rytus nuo Skapiškio yra Lėvens ištakos. Prie miestelio yra Mituvos ežeras, iš kurio išteka Mituva.

 Istorija 

Gyvenvietė kūrėsi XVI a. prie Skapų dvaro (minimas nuo 1555 m.), netoli Mituvos ežero. Tarp 1492 ir 1506 m. Ldk Aleksandras Skapų valdomame Mituvos miestelyje leido rengti turgus. Pirmoji Skapiškio bažnyčia minima 1519 m. Miestelio planas susiformavo XVII a. – buvo radialinės struktūros, su netaisyklingos formos išplėstos gatvės pavidalo aikšte. Skapiškis Magdeburgo teises ir prekybos privilegijas gavo XVII a. 2-ojoje pusėje. 1666 m. Skapiškyje leistas turgus ir 4 prekymečiai, 1668 m. privilegija pakartota.

1752 m. pastatytas dominikonų vienuolynas (veikė iki 1832 m. nugriautas XX a. viduryje). Nuo 1775 m. vienuolyne veikė parapinė mokykla. Iki I pasaulinio karo miestelyje buvo dvi bažnyčios; Šv. Lauryno kankinio bažnyčia sudegė, o Šv. Jackaus (dominikonų) išliko. Miestelis garsėjo pirmadienio turgumis. Nuo 1858 m. skapiškėnai aktyviai dalyvavo vyskupo Motiejaus Valančiaus vadovaujamame blaivybės sąjūdyje, 1862 m. su Skapiškiu besiribojančiuose Dailiūnuose pastatė Blaivybės paminklą kaip pažadą nebegerti degtinės (statytojas A. Vinclavas, per II pasaulinį karą 1944 m. paminklas smarkiai suniokotas, po karo nugriautas, 1990 m. atstatytas, architektas R. Valeckas). Per 1830–1831 m. sukilimą pro Skapiškį žygiavo F. Grotkovskio sukilėlių dalinys. Per 1863–1864 sukilimą gegužės 4 d. miestelį užėmė Z. Sierakausko rinktinė. 1893 m. greta Skapiškio nutiesus Radviliškio–Daugpilio geležinkelį už 3 km į pietus kūrėsi Skapiškio stoties gyvenvietė. XIX a. pabaigoje Skapiškis minimas kaip miestelis Zarasų apskrityje, valsčiaus centras.

1919 m. birželio 3 d. buvo Lietuvos savanorių išvaduotas iš bolševikų.Ričardas Čekutis, Dalius Žygelis, Laisvės kryžkelės. 1918–1920 m. laisvės kovos, Bernardinai.lt, 2007-01-29. Nuoroda tikrinta 2024-01-17.

1921–1925 m. Skapiškyje veikė tautodailininkės V. Silvestravičiūtės dirbtuvės, kuriose austa tautinių juostų staklėmis, tai buvo vienintelė tokia įmonė šalyje. Tarpukariu Skapiškyje veikė pieninė, 2 malūnai, žemės ūkio kooperatyvas, smulkaus kredito draugija. Veikė šauliai, pavasarininkai ir jaunalietuviai.

1941 m. liepą nacių Vokietijos okupacinės valdžios įsakymu Velniaduobės miške prie Rokiškio nužudyti Skapiškio žydai. 1944 m. lapkritį miestelį buvo užėmę Lietuvos partizanų būriai. 1940–1941 m. ir 1944–1953 m. sovietų valdžia ištrėmė 38 miestelio gyventojus. Sovietmečiu buvo kolūkio centrinė gyvenvietė, veikė pieninė.

Nuo 1997 m. Skapiškyje rengiamas kasmetinis tarptautinis teatrų festivalis „Pienių vynas“. 2023 m. patvirtintas Skapiškio herbas.

|}

 Gyventojai 

 Žymūs žmonės 
 Miestelyje gimė dvasininkas Wincenty Kwiatkowski (1892–1972).
 Skapiškyje gyveno poetas Antanas Strazdas (1763–1833).
 Skapiškyje 1937 m. spalio 24 d. gimė Lietuvos fotomenininkas, estrados dainininkas, žurnalistas Ričardas Dailidė.
 1887 m. Skapiškio valsčiuje, Bajorų k. gimė teisininkas, politikas, paskutinis tarpukario Lietuvos ministras pirmininkas Antanas Merkys.
 1893 m. Laibiškiuose gimė Lietuvos karinis veikėjas, divizijos generolas Stasys Pundzevičius.
 Skapiškyje gimė kalbininkė Adelė Valeckienė (1925–2016).
 Skapiškyje gimė Agnius Jankevičius – teatro režisierius.

 Literatūra 

Poetas ir kunigas Maironis rinkinyje „Pavasario balsai“ (1895 m.) parašė eilėraštį „Užkeiktas Skapiškio varpas“ apie ežere nuskendusį varpą.

 Galerija 

 Šaltiniai 

 Nuorodos 


 Žemėlapiai ir istorija 
 Skapiškis. Senovė ir dabartis. Vilnius: „Versmė“, 2019 m.